พณ.แจง ไม่ได้ถูก กขช.เบรกระบายข้าว
ที่ปรึกษารมว.พาณิชย์ แจง กขช. ไม่ได้เบรกระบายข้าวสต๊อกรัฐบาล 3 แสนตัน แต่ให้หาวิธีการระบายเหมาะสม
15 ม.ค. 2553

ที่ปรึกษารมว.พาณิชย์ แจง กขช. ไม่ได้เบรกระบายข้าวสต๊อกรัฐบาล 3 แสนตัน แต่ให้หาวิธีการระบายเหมาะสม 
นายธนพร ศรียากูล ที่ปรึกษารมว.พาณิชย์ เปิดเผยว่า ที่ประชุมคณะกรรมการนโยบายข้าวแห่งชาติ (กขช.) เมื่อวันที่ 13 ม.ค. ที่ผ่านมา ไม่ได้สั่งชะลอให้กระทรวงพาณิชย์เปิดระบายข้าวสต๊อกรัฐบาลจำนวน 3 แสนตัน ตามที่เกิดกระแสข่าว เพียงแค่หารือถึงวิธีการระบายแบบใดจะดีที่สุด ซึ่งกระทรวงพาณิชย์มีแผนจะระบายแน่นอน แต่จะระบายอย่างไร ปริมาณเท่าไร คณะอนุกรรมการนโยบายข้าวแห่งชาติด้านการตลาดจะหารือกันในเร็วๆ นี้
“กระทรวงพาณิชย์จะต้องระบายข้าวในสต๊อกแน่นอน ตามมติกขช.ก่อนหน้านี้ ที่ให้เราเร่งระบายข้าวออก หากล่าช้า จะไม่ได้ประโยชน์จากราคาที่กำลังสูงขึ้น” นายธนพรกล่าว
รายงานข่าวจากกระทรวงพาณิชย์ แจ้งว่า กระทรวงพาณิชย์ได้ประกาศราคาอ้างอิงสินค้าเกษตร เพื่อใช้เป็นเกณฑ์ให้รัฐบาลจ่ายเงินชดเชยส่วนต่างให้กับเกษตรกร ตามโครงการประกันรายได้เกษตรกร ระหว่างวันที่ 16-31 ม.ค. 2553 โดยข้าวโพด ความชื้นไม่เกิน 14.5% ราคาอ้างอิงกก.ละ  7.40 บาท รัฐไม่ต้องชดเชย เพราะราคาสูงกว่าราคาประกันที่กก.ละ 7.10 บาท มันสำปะหลัง กก.ละ 1.85 บาท ไม่ต้องชดเชย เพราะสูงกว่าราคาประกันที่กก.ละ 1.70 บาท 
สำหรับข้าวเปลือก ความชื้นไม่เกิน 15% ข้าวเปลือกหอมมะลิ ราคาอ้างอิงตันละ 15,073 ชดเชยส่วนต่างตันละ 227 บาท เพราะต่ำกว่าราคาประกัน 1.53 หมื่นบาท ข้าวเปลือกหอมจังหวัดตันละ 14,548 ไม่ต้องชดเชย จากราคาประกันตันละ 1.43 หมื่นบาท ข้าวเปลือกหอมปทุมธานี ตันละ 12,076 ไม่ต้องชดเชย จากราคาประกันตันละ 1 หมื่นบาท ข้าวเปลือกเจ้า 5% ตันละ 10,164 บาท ไม่ต้องชดเชย จากราคาประกันตันละ 1 หมื่นบาท และข้าวเปลือกเหนียวตันละ 11,486 บาท ไม่ต้องชดเชย จากราคาประกันตันละ 9,500 บาท